Diari Oficial de la Generalitat Valenciana


Sumari del DOGV 4953, del 24-02-2005 (2005/1363)

RESOLUCIÓ de 25 de gener de 2005, de la directora general de Justícia, de la Conselleria de Justícia i Administracions Públiques, per la qual resol inscriure la modificació d'Estatuts del Consell Valencià de Col·legis de Procuradors de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4953

Data del DOGV
:   24-02-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/1363


Data del document
:   25-01-2005

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * reglament intern
    * col·legi professional
    * professió jurídica
    * legislació

RESOLUCIÓ de 25 de gener de 2005, de la directora general de Justícia, de la Conselleria de Justícia i Administracions Públiques, per la qual resol inscriure la modificació d'Estatuts del Consell Valencià de Col·legis de Procuradors de la Comunitat Valenciana. [2005/X1363]
  
En relació amb la sol·licitud d'Eva Yarritu Bartual, com a secretària del Consell Valencià de Col·legis de Procuradors, inscrit amb el número 9 de la Secció Segona del Registre de Col·legis Professionals i de Consells Valencians de Col·legis Professionals de la Comunitat Valenciana, s'ha instruït expedient per a la modificació i inscripció registral dels nous Estatuts d'aquest; de què es desprenen els fets següents:
  
1. En data 13 d'abril del passat any, es va presentar l'esmentada sol·licitud per a la modificació dels Estatuts d'aquest Consell, aprovada en sessió celebrada en data 28 de febrer de 2004, i esmenats amb posterioritat en sessió de 27 de novembre del mateix any.
  
2. En exercici del control de legalitat establert per l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana, ha sigut revisat el text estatutari.
  
3. El text annex dels preceptes, objecte d'adaptació estatutària, queda incorporat íntegrament a la present Resolució, i es dóna ací per reproduït.
  
Fonaments de dret
  
Els Estatuts contenen totes les determinacions exigides en l'article 10 de la Llei 6/1997, de 4 de desembre, de Consells i Col·legis Professionals.
  
Aquests Estatuts han sigut aprovats amb els requisits i les formalitats previstos en tal article i en els mateixos Estatuts del Consell.
  
L'expedient ha sigut tramitat pel Servei d'Entitats Jurídiques, adscrit a la Direcció General de Justícia, de la Secretaria Autonòmica de Justícia i Interior, de la Conselleria de Justícia i Administracions Públiques, en virtut de les atribucions que té conferides pels decrets 8/2004, de 3 de setembre, del President de la Generalitat Valenciana, i 181/2004, d'1 d'octubre, sobre assignació de competències a les conselleries, i d'aprovació del ROF de la Conselleria de Justícia i Administracions Públiques, respectivament, i en relació amb la Llei 6/1997, de 4 de desembre, de Consells i Col·legis Professionals de la Comunitat Valenciana i el Decret 4/2002, de 8 de gener, del Consell de la Generalitat Valenciana, pel qual s'aprova el Reglament de l'esmentada Llei.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i la resta de disposicions complementàries es dicta la resolució següent:
  
1. Inscriure la modificació dels Estatuts del Consell Valencià de Col·legis de Procuradors.
  
2. Publicar en el DOGV els nous Estatuts perquè en prengueu coneixement.
  
Contra aquesta resolució que posa fi a la via administrativa es podrà interposar, potestativament, recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això de conformitat amb el que estableixen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i els articles 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjudici que s'utilitze qualsevol altra via que es considere oportuna.
  
València, 25 de gener de 2005.- La directora general de Justícia: Patricia Montagud Alario.
  
Estatuts del Consell Valencià de Col·legis de Procuradors
  
TÍTOL PRIMER
  
DEL CONSELL VALENCIÀ DE COL·LEGIS DE PROCURADORS
  
CAPÍTOL PRIMER
  
Disposicions generals
  
Article 1. A l'empara de la Llei 6/1997, de 4 de desembre, de la Generalitat Valenciana, el Consell Valencià de Col·legis de Procuradors es constitueix com a corporació de dret públic amb personalitat jurídica pròpia i plena capacitat d'obrar per al compliment dels seus fins, dins del marc de la legalitat vigent.
  
Article 2. El Consell Valencià està integrat pels col·legis de Procuradors d'Alacant, Elx, Castelló i València, i els que d'ara en avant pogueren constituir-se, dins del marc de la legislació vigent.
  
Article 3. El Consell Valencià és l'òrgan representatiu dels interessos generals de la professió en l'àmbit de la Comunitat Autònoma, i coordina les activitats dels col·legis, sense perjudici de l'autonomia d'aquests últims.
  
Article 4. La seu del Consell es fixa al c/ Cirilo Amorós, núm. 69 de València. Per Acord del Ple del Consell podrà designar-se una altra seu.
  
Article 5. El Consell Valencià cooperarà amb el Consell General en totes aquelles activitats que siguen d'interés comú, i la seua representació en aquest, s'ajustarà als disposats en l'article 18 de la Llei 6/97, de la Generalitat Valenciana, de Consells i Col·legis Professionals de la Comunitat Valenciana.
  
CAPÍTOL SEGON
  
Fins i funcions del Consell Valencià
  
de Col·legis de Procuradors
  
Article 6.
  
1. Són fins del Consell Valencià de Col·legis de Procuradors:
  
a) La coordinació dels col·legis de Procuradors que l'integren.
  
b) La representació de la professió en qüestions d'àmbit autonòmic, i en què els mateixos col·legis li atorguen.
  
c) Relacionar-se en nom dels col·legis que l'integren, amb les institucions de la Generalitat, i en particular amb el Govern Valencià, i facilitar la col·laboració i enteniment per a la millor satisfacció dels interessos socials i professionals la defensa dels quals tenen respectivament encomanada.
  
2. Són funcions del Consell Valencià de Col·legis de procuradors:
  
a) Elaborar, aprovar i modificar els seus Estatuts i reglaments de Règim Interior.
  
b) Aprovar els seus pressupostos, i regular i fixar, equitativament, la participació dels col·legis en les despeses del Consell.
  
c) Informar amb caràcter preceptiu sobre tots els projectes de normes del Govern Valencià que afecten el mateix Consell, els col·legis de Procuradors o l'exercici de la professió de procurador.
  
d) Tenir en el seu àmbit la representació i defensa de la professió, i tindrà legitimació per a ser part en tots els litigis que afecten els interessos professionals.
  
e) Exercir el dret de petició d'acord amb la Constitució i les lleis.
  
f) Establir relacions de col·laboració i subscriure convenis de cooperació amb les administracions públiques de la Comunitat Valenciana i amb altres corporacions i entitats públiques i privades que redunden en benefici de la professió de procurador.
  
g) Conéixer i dirimir els conflictes que puguen suscitar-se entre els col·legis de Procuradors Valencians, sense perjudici de l'ulterior recurs contenciós administratiu.
  
h) Conéixer i resoldre, en alçada, els recursos contra els actes i els acords dels col·legis de Procuradors Valencians, i esgotar les seues resolucions la via administrativa.
  
i) Exercir la potestat disciplinària corporativa, amb caràcter exclusiu i excloent, en relació amb membres de les juntes de Govern dels col·legis de Procuradors Valencians, i en relació amb els membres del Consell Valencià de Col·legis de Procuradors, i esgotar les seues resolucions la via administrativa.
  
j) Elaborar les normes deontològiques comunes a la professió de procurador i vetlar pel seu compliment, sense perjuí de les competències de cada col·legi membre.
  
k) Perseguir i denunciar l'intrusisme professional en l'àmbit territorial, i afavorir l'exercici davant tribunals i autoritats, de les accions judicials que a cada col·legi competisquen per raó del seu territori.
  
l) Informar els Estatuts particulars aprovats per cada col·legi i les seues modificacions, una vegada visat per la conselleria competent.
  
m) Les altres que els atribuesca la llei, o els estatuts particulars de cada col·legi.
  
CAPÍTOL TERCER
  
Òrgans de Govern
  
Article 7. El Consell Valencià de Col·legis de Procuradors estarà regit pel Ple del Consell únic òrgan col·legiat de direcció.
  
Article 8. Composició del Ple
  
a) El Ple del Consell esta format pels representants dels col·legis que l'integren, que tindran la condició de consellers. Tots els consellers tindran un vot amb independència del nombre de col·legiats que representen, excepte el que disposen els articles següents.
  
b) Tots els col·legis, amb independència del seu nombre de col·legiats, tindran dos representants en el Ple del Consell, un d'ells serà obligatòriament el degà de cada col·legi.
  
c) A més dels dos representants indicats en l'apartat anterior, i en proporció al nombre de col·legiats, cada un dels col·legis tindrà en el Ple la representació següent:
  
Els col·legis amb 250 col·legiats o més, tindran un representant més.
  
Els col·legis amb 450 col·legiats o més, tindran dos representants més.
  
Els col·legis amb 750 col·legiats o més, tindran tres representants més.
  
Els col·legis amb 2.000 col·legiats o més, tindran quatre representants més.
  
Per al còmput dels col·legiats el secretari de cada col·legi remetrà certificat del nombre de col·legiats que tenen dret a vot en els seus respectius col·legis, a data 31 de desembre, la qual cosa produirà efectes per al següent any, amb independència de les variacions que es produesquen en el nombre de col·legiats durant l'any.
  
d) A més dels representants indicats en els apartats anteriors, també serà membre del Ple, amb veu però sense vot, el secretari de la Junta de Govern del Col·legi, en la demarcació territorial del qual s'haja fixat estatutàriament la seu del Consell, qui també assumirà el càrrec de secretari del Consell.
  
Article 9. Elecció dels membres del Ple
  
1) Són consellers nats els degans dels col·legis respectius, i el secretari de la Junta de Govern del Col·legi on tinga la seu el Consell, conforme al que disposa l'article anterior.
  
2) La resta de consellers, segons les normes de l'article anterior, seran aquells membres de la Junta de Govern que siguen elegits democràticament per aquesta, conforme als apartats següents.
  
a) Les candidatures per a participar en l'esmentada elecció hauran de ser presentades pels interessats, per escrit, quaranta-vuit hores abans de la celebració de la Junta de Govern del col·legi respectiu que haja sigut convocada a aquest efecte, sense perjudici d'altres assumptes de l'orde del dia, amb els requisits que els Estatuts de cada col·legi establesca.
  
b) Previ a la votació i en la mateixa sessió de la Junta de Govern es proclamaran candidats els qui complesquen els requisits legalment i estatutàriament exigits.
  
c) Quan el nombre de vacants a cobrir siga igual o inferior al nombre de candidats proclamats, aquests seran elegits per aclamació. Si és superior, es procedirà a elegir-los per votació. Finalitzada la votació, que serà nominal, resultarà elegit el candidat que obtinga un nombre més gran de vots i, en cas d'empat, el de major antiguitat al Col·legi. L'acta de la reunió de la Junta de Govern proclamarà representant del Col·legi en el Ple del Consell els candidats elegits, a favor dels quals el secretari expedirà el corresponent certificat, amb el vistiplau del degà, que serà remés immediatament al Consell Valencià de Col·legis de Procuradors.
  
d) Els representants elegits prestaran jurament o promesa d'acatament a la Constitució i a la resta de l'ordenament jurídic, davant el Ple del Consell, en acte previ a la primera sessió que se celebre, i prendrà possessió com a conseller.
  
Article 10. Duració de la representació
  
La duració de la representació o mandat dels membres electes del Consell és de 4 anys, des de la presa de possessió.
  
Article 11. Pèrdua de la condició de membre del Consell
  
1. Per dimissió o renúncia voluntària. Aquesta haurà de ser expressa i per escrit.
  
2. Per pèrdua de la condició de membre de la Junta de Govern del Col·legi a què representen.
  
3. La inhabilitació per a l'exercici de la professió o del càrrec.
  
4. Per expiració del període del mandat o representació.
  
5. Els membres nats del Consell Valencià, perden a més la condició de membre del Consell, quan cessen en el càrrec de degà del col·legi respectiu, o en el càrrec de secretari del Col·legi, en el cas del secretari del Consell.
  
6. Falta d'assistència injustificada a tres sessions consecutives o cinc alternes en el termini d'un any.
  
7. Per moció de censura de la Junta de Govern del Col·legi a què pertany i el va elegir, no cap moció de censura contra els membres nats. El vot de censura d'un membre del Consell, haurà de substanciar-se sempre en Junta de Govern, convocada a aqueix únic efecte. El vot en aquesta Junta serà sempre secret. Perquè prospere la moció de censura caldrà el vot positiu de dos terços dels concurrents.
  
8. Els membres del Consell podran ser remoguts del càrrec que hi tinguen, mitjançant moció de censura, que haurà de substanciar-se en el Ple del Consell Valencià, convocada a aqueix efecte.
  
El vot en aquesta Junta serà sempre secret.
  
Perquè prospere la moció de censura caldrà el vot positiu de tots els membres de tres col·legis.
  
Article 12. En tots els casos de pèrdua de la condició de membre del Consell, quan es tracte d'un membre electe, el Col·legi afectat designarà, en el termini de 20 dies un representant que el succeïsca, i convocar a aquest efecte les corresponents eleccions a la seua Junta de Govern, el representant així elegit ho serà pel període de temps que li restava al substituït. Quan es tracte d'un membre nat, el Col·legi afectat certificarà immediatament qui el substitueix en les seues funcions de degà o secretari, segons els Estatuts Col·legials.
  
Article 13. Són competències del Ple:
  
a.) Tenir la representació general del Consell Valencià de Col·legis de Procuradors.
  
b) L'exercici de totes les funcions que la Llei i aquests Estatuts atribueixen al Consell Valencià de Col·legis de Procuradors, excepte les que aquests Estatuts atribueixen expressament als òrgans unipersonals.
  
c) La direcció, control, i revisió de l'activitat exercida i fer ús de les seues competències pels òrgans unipersonals del Consell.
  
Article 14. Funcionament del Ple
  
1. El Ple del Consell Valencià es reunirà obligatòriament en sessió ordinària, almenys una vegada dins dels 15 primers dies dels mesos imparells, per a la resolució dels assumptes ordinaris. Els plens seran convocats a les seus dels distints col·legis pel següent orde rotatiu Castelló, Alacant, València, i Elx.
  
2. En sessió extraordinària, es reunirà per raons d'urgència o d'especial transcendència, a juí del president, a petició d'1/3 dels consellers, o a petició d'un qualsevol dels col·legis que l'integren, a la seu i l'orde establit per als plens en l'article anterior.
  
3. La convocatòria es realitzarà amb almenys 10 dies d'antelació, per a les sessions ordinàries, i amb 48 hores d'antelació per a les extraordinàries, i haurà de constar en aquesta l'orde del dia i el lloc i la data de la celebració, tant en primera com en segona convocatòria, mitjançant escrit dirigit a tots els membres del Ple.
  
4. Les deliberacions del Ple tindran el caràcter de secretes, i la totalitat dels seus membres estan subjectes al deure de mantindre el seu secret.
  
Article 15. Adopció d'acords del Ple
  
1. La vàlida constitució del Ple requerirà l'assistència de la majoria dels seus membres en primera convocatòria, i quedarà vàlidament constituït en segona convocatòria, siga quin siga el nombre d'assistents, però hauran d'estar presents, en tot cas, representants de la majoria dels col·legis de Procuradors que integren el Consell.
  
2. El Ple adoptarà els seus acords vàlidament, per majoria de vots i s'exigirà, a més, que voten favorablement tots els consellers presents d'almenys tres dels col·legis que formen part del Consell, llevat que es tracte de la resolució de recursos d'alçada, en què serà suficient la majoria de vots.
  
3. En la resolució dels recursos d'alçada contra acords de les juntes de govern dels col·legis, tindran veu la totalitat dels consellers presents, però no tindran vot els consellers representants del Col·legi de què va emanar l'acord recorregut. No tindran veu ni vot, en el cas que l'acord recorregut haja sigut dictat en exercici de la potestat disciplinària.
  
En la resolució dels recursos d'alçada contra acords de les juntes generals dels col·legis, els representants del col·legi recorregut, tindran veu i vot. En la resolució de recursos d'alçada, que hagen sigut interposats per la junta de govern contra acords de la junta general del seu col·legi, els consellers representants del Col·legi de què va emanar l'acord recorregut, no tindran ni veu ni vot.
  
Article 16. Dels òrgans unipersonals del Ple del Consell
  
El Ple del Consell elegirà entre els seus consellers els càrrecs següents: un president, un vicepresident, i un tresorer, que junt amb el secretari com a únic càrrec nat, són els òrgans unipersonals del Consell.
  
Els càrrecs de president, vicepresident, i tresorer hauran de recaure necessàriament en membres que pertanguen a distints col·legis.
  
a) Produïda la vacant es convocaran eleccions com a primer punt de l'orde dia de la primera sessió del Ple del Consell que tinga lloc, amb almenys 20 dies d'antelació a la data assenyalada. Si ja haguera convocada una sessió ordinària o extraordinària, es modificarà l'orde del dia d'aquesta per a incloure com a primer punt la convocatòria d'eleccions. Si la modificació de l'orde del dia de la sessió assenyalada no és possible fer-la amb 20 dies d'antelació, es convocarà sessió extraordinària del Ple a celebrar en un termini no superior 30 dies.
  
b) Les candidatures es presentaran per escrit o qualsevol mitjà telemàtic, a la Secretaria del Consell amb 10 dies d'antelació a la celebració de la sessió en què se celebraran les eleccions. Cap conseller no podrà presentar candidatura a mes d'un càrrec. Al càrrec de president només podran presentar candidatura aquells membres que siguen degans. Tots els consellers excepte el secretari, poden presentar candidatura a la resta dels càrrecs vacants. Si hi tenen cap càrrec, hauran de renunciar prèviament a aquest.
  
La Secretaria del Consell traslladarà les candidatures presentades a tots els consellers l'endemà que finalitze el termini de presentació de candidatures i sense prejutjar sobre la seua validesa.
  
c) En el mateix acte es proclamaran els candidats entre els quals complesquen els requisits legals i estatutaris, i es procedirà a l'elecció de càrrecs per votació secreta dels consellers, constituïts en cos electoral. Com a excepció, s'admetrà en el cas d'elecció de càrrecs, el vot per correu, i la delegació del vot en un altre membre del Consell. En el cas de vot per correu, aquest haurà de constar a la Secretaria del Consell amb almenys 48 hores d'antelació a la celebració de les eleccions.
  
En cas d'empat, serà elegit el candidat amb major antiguitat com a conseller, i en cas de la mateixa antiguitat, el de major antiguitat en l'exercici professional.
  
d) Els consellers electes prendran possessió del seu càrrec davant el Ple, en acte previ a la següent sessió ordinària o extraordinària que tinga lloc, i mentrestant continuaran en funcions els anteriors.
  
e) Tots els càrrecs electes tindran una duració de 4 anys des de la presa de possessió.
  
f) Els càrrecs electes es perden, per la pèrdua de la condició de conseller, pel transcurs del termini del seu mandat i per renúncia o dimissió al càrrec que haurà de ser expressa i per escrit.
  
Article 17. Funcions del president
  
a) Tenir la representació institucional del Consell
  
b) Vetlar per la legalitat dels actes i acords del Consell.
  
c) Convocar, presidir i dirigir les reunions del Ple del Consell; concedir i retirar l'ús de la paraula, i utilitzar el vot de qualitat, quan hi escaiga.
  
d) Firmar quants documents públics i privats calguen en representació del Consell, així com les actes de les seues reunions.
  
e) Executar els acords que adopte el Consell en l'àmbit de la seua competència.
  
f) Visar els pagaments, documents i certificats que expedesca el secretari.
  
Article 18. El vicepresident suplirà el president en els casos d'absència, malaltia, vacant, o delegació, i tindrà en aquests casos les mateixes facultats que el president.
  
Article 19. El secretari tindrà les comeses següents:
  
a) Redactar i firmar citacions per a tots els actes, segons instruccions a rebre del president.
  
b) Rebre els escrits i correspondència, i retre compte a qui escaiga, així com firmar els escrits que no siguen competència del president.
  
c) Expedir i autoritzar amb la seua firma, amb el vistiplau del president, els certificats i la resta de documents, així com les actes del Consell.
  
d) Informar el president de totes les qüestions d'interés i proposar les mesures que estime convenients.
  
e) Custodiar la documentació del Consell, i retre compte dels expedients en curs en què actuarà com a secretari amb l'instructor o ponent que designe el Consell.
  
f) Tenir la direcció del personal administratiu del Consell.
  
g) Portar el llibre registre de sancions dels col·legiats i recursos.
  
El secretari del Consell serà el secretari de l'Il·lustre Col·legi on tinga la seu aquest Consell, el qual assistirà a les juntes amb veu però sense vot.
  
Article 20. El tresorer tindrà les funcions següents:
  
a) Recaptar i custodiar els fons del Consell.
  
b) Autoritzar els lliuraments expedits pel secretari, que resulten conformes amb el pressupost de despeses aprovat pel Consell.
  
c) Confeccionar anualment el pressupost, balanç i comptes de l'exercici econòmic del Consell, i controlar el pressupost que resulte aprovat.
  
d) Portar els llibres necessaris d'ingressos i despeses del Consell.
  
e) Distribuir entre els col·legis les subvencions rebudes de l'administració i, en especial, la relativa a les indemnitzacions del torn d'ofici.
  
TÍTOL SEGON
  
RÈGIM JURÍDIC DELS ACTES DELS COL·LEGIS I
  
DEL CONSELL, I DE LA SEUA IMPUGNACIÓ
  
Article 21. Dels recursos contra els acords de les juntes de Govern dels col·legis de Procuradors que integren el Consell Valencià de Procuradors
  
1. Tots els acords dels òrgans col·legials, seran immediatament executius, llevat que el mateix acord establesca una altra cosa.
  
2. Qualssevol actes dels col·legis de Procuradors, i d'aquest Consell Valencià de Procuradors, que siguen conseqüència de l'exercici de potestats administratives els regirà, amb caràcter supletori, la legislació administrativa comuna, tal com estableix la disposició transitòria primera de la Llei 30/1992, de Règim Jurídic de les Administracions Públiques i del Procediment Administratiu Comú.
  
3. Els acords emanats dels òrgans competents dels col·legis podran ser objecte de recurs d'alçada davant el Consell Valencià de Col·legis de Procuradors. La resolució del recurs d'alçada esgotarà la via administrativa.
  
4. El recurs d'alçada serà presentat davant la Junta de Govern que va dictar l'acord que, en el termini de quinze dies, haurà de remetre'l amb el seu informe i una còpia completa i ordenada de l'expedient al Consell Valencià.
  
El recurs d'alçada haurà d'interposar-se en el termini d'un mes, si l'acte és exprés, o en el de tres mesos, comptats a partir del dia següent a aquell en què, conforme a la legislació de procediment administratiu, es produesquen els efectes del silenci administratiu.
  
Rebut al Consell Valencià l'expedient, la secretària procedirà per rigorós orde d'entrada al nomenament del ponent i al repartiment entre els consellers que no pertanguen al col·legi d'on vinga el recurs. Amb suspensió del termini per a resoldre, el ponent podrà sol·licitar del Ple, si ho estima convenient, autorització per a sol·licitar un dictamen jurídic. El Consell Valencià resoldrà i notificarà la resolució en el termini màxim de tres mesos. Transcorregut aquest termini sense que recaiga una resolució, es podrà entendre desestimat el recurs, llevat que aquest s'haguera interposat contra la desestimació per silenci administratiu d'una sol·licitud pel transcurs del termini, en què s'entendrà estimat aquest.
  
Contra la resolució d'un recurs d'alçada no cabrà interposar recurs de reposició.
  
5. Les resolucions que afecten situacions personals hauran de ser notificades als interessats.
  
Article 22. Dels recursos corporatius
  
La interposició de recurs d'alçada davant el Consell Autonòmic no suspén l'eficàcia dels acords excepte en els casos següents:
  
a) Quan la Junta de Govern interpose recurs contra acord de l'assemblea general basat en la concurrència d'una causa de nul·litat de ple dret, llevat que es tracte de l'elecció de càrrecs col·legials.
  
b) Quan es recórrega una sanció disciplinària.
  
c) Quan així ho acorde el Consell Valencià, per concórrer circumstàncies que puguen causar danys d'impossible o difícil reparació.
  
En els dos primers casos, la simple interposició del recurs suspendrà automàticament l'executivitat de l'acte. La suspensió s'alçarà una vegada es resolga el recurs.
  
Article 23. De la nul·litat dels acords
  
Les causes de nul·litat i d'anul·labilitat dels actes col·legials seran les previstes en les normes administratives vigents per la qual cosa, en conseqüència, són nuls de ple dret els actes dels òrgans col·legials en què es donen alguns dels supòsits següents:
  
Els manifestament contraris a la Llei; els adoptats amb notòria incompetència; aquells el contingut dels quals siga impossible o siga constitutiu de delicte; els dictats prescindint totalment i absolutament del procediment legalment establit per a això o de les normes que contenen les regles essencials per a la formació de la voluntat dels òrgans col·legiats i aquells previstos amb tal caràcter en la legislació bàsica estatal de règim jurídic de les administracions públiques.
  
La Junta de Govern haurà, en tot cas, de suspendre, revisar d'ofici, i formular recurs contra els actes de l'assemblea que estime nuls de ple dret.
  
Article 24. De la revisió jurisdiccional
  
Els col·legis de Procuradors i el Consell Valencià de Col·legis de Procuradors, com a corporacions de dret públic, estan subjectes al dret administratiu, en quant exercesquen potestats públiques. La resta de la seua activitat la regirà el dret privat.
  
Els actes emanats de les juntes generals i de les juntes de Govern dels col·legis de Procuradors, i d'aquest Consell Valencià, en allò que estiguen subjectes al dret administratiu, una vegada esgotats els recursos corporatius, seran directament recurribles davant la jurisdicció contenciosa administrativa.
  
Article 25. Dels recursos contenciosos administratius
  
1. Els actes i resolucions emanats del Consell, quant estiguen subjectes al dret administratiu, esgoten la via administrativa i podran ser recorreguts potestativament en reposició o ser impugnats davant l'orde jurisdiccional contenciosa administrativa.
  
2. El recurs potestatiu de reposició s'interposarà, davant el mateix òrgan que haguera dictat els actes, en el termini d'un mes, si l'acte és exprés, o de tres mesos, comptats a partir de l'endemà a aquell en què, conforme a la legislació de procediment administratiu, es produesca l'acte presumpte.
  
La resolució del recurs haurà de ser dictada i notificada en el termini d'un mes i contra l'esmentada resolució no podrà interposar-se un nou recurs de reposició.
  
No podrà interposar-se recurs contenciós administratiu fins que no s'haja resolt expressament el recurs de reposició o s'haja produït la seua desestimació presumpta.
  
3. Els actes definitius dels òrgans dels col·legis i els de tràmit que decideixen directament o indirectament el fons de l'assumpte, determinen la impossibilitat de continuar el procediment, produesquen indefensió o perjudici irreparable a drets i interessos legítims, són impugnables davant el Consell Valencià, amb caràcter previ a la via contenciosa administrativa, conforme a l'article 21.
  
Article 26. Del còmput de terminis
  
Els terminis previstos en aquest Estatut, es computaran segons el que disposa la legislació administrativa comuna, llevat que expressament es diga una altra cosa.
  
TÍTOL III
  
De la responsabilitat per l'incompliment
  
dels drets i obligacions
  
dels corresponents Estatuts
  
CAPÍTOL ÚNIC
  
Secció primera
  
Responsabilitat disciplinària i procediment sancionador
  
Article 27. Règim disciplinari corporatiu
  
Amb independència de la responsabilitat civil i penal la correcció de les quals correspon als jutges i tribunals, els procuradors estan també subjectes a responsabilitat disciplinària per l'incompliment dels seus deures professionals i corporatius establits en les lleis i els seus Estatuts.
  
Article 28. De la potestat disciplinària
  
A) L'exercici de la potestat disciplinària corporativa correspon a la Junta de Govern de cada col·legi, sobre els seus col·legiats.
  
Les sancions o correccions disciplinàries de qualsevol tipus, una vegada ferma, s'anotaran en l'expedient personal del col·legiat.
  
B) L'òrgan competent del Col·legi per a l'exercici de la potestat disciplinària serà la Junta de Govern, en la forma que determinen els seus respectius Estatuts, i la regiran les normes següents:
  
I. No es podrà imposar cap sanció, sense prèvia instrucció d'un procediment disciplinari de naturalesa contradictòria, la tramitació del qual la regirà el procediment disciplinari assenyalat en els Estatuts particulars de cada col·legi.
  
II. Per al no previst en els Estatuts col·legials, resultarà d'aplicació supletòria la Llei de Règim Jurídic de les Administracions Públiques i del Procediment Administratiu Comú (Llei 30/92, de 26 de novembre) i el Reglament Sancionador del RD 33/1986 o legislació que el substituesca.
  
III. Les sancions que s'imposen hauran de guardar proporció amb les infraccions comeses.
  
C) El Ple del Consell exercirà la potestat disciplinària, segons allò que disposen les normes previstes en l'article anterior i d'acord amb el procediment sancionador previst en les lleis i reglaments esmentats en dit article.
  
SECCIÓ SEGONA
  
De les infraccions i sancions
  
Article 29. Classes d'infraccions
  
A més, i sense perjuí de les infraccions previstes en l'Estatut General dels Procuradors dels Tribunals d'Espanya, i en els Estatuts dels respectius col·legis de Procuradors pertanyents a la Comunitat Valenciana, les infraccions professionals es classifiquen en:
  
a) Infraccions molt greus.
  
b) Infraccions greus.
  
c) Infraccions lleus.
  
Article 30. Infraccions molt greus
  
Són infraccions molt greus:
  
a) La infracció de les prohibicions i de les incompatibilitats previstes en els Estatuts.
  
b) La publicitat de serveis professionals que incomplesca els requisits que siguen d'aplicació i sempre que la conducta en què consistesca tinga especial gravetat.
  
c) La condemna d'un col·legiat en sentència ferma per la comesa, en l'exercici de la seua professió, d'un delicte dolós.
  
d) Els actes, expressions o accions que atempten contra la dignitat o honor de les persones que integren la Junta de Govern d'un col·legi o dels consells General i de Comunitat Autònoma, quan actuen en l'exercici de les seues funcions, i contra els companys en ocasió de l'exercici professional.
  
e) La reiteració en infracció greu.
  
f) L'encobriment de l'intrusisme professional realitzat per professionals incorporats a un col·legi de procuradors, així com l'exercici de professions, declarades incompatibles, alienes a la procura realitzada per procuradors.
  
g) La vulneració del deure de secret de les deliberacions de les juntes de Govern, o del Ple, pels seus membres, i la vulneració del deure de secret professional de tots els col·legiats.
  
h) La comesa d'actes que constituesquen ofensa greu a la dignitat de la professió o a les regles deontològiques que la governen.
  
i) El deliberat i persistent incompliment de les normes deontològiques essencials en l'exercici de la procura.
  
j) L'incompliment de l'obligació de tindre despatx obert i efectiu a la demarcació territorial o unitat d'actuació, on el procurador estiga habilitat pel seu col·legi per a exercir la professió, si no haguera atés el requeriment previ fet a aquest efecte pel seu respectiu col·legi.
  
k) No acudir als òrgans jurisdiccionals ni als serveis comuns de notificacions, reiteradament i sense causa justificada.
  
l) La no-aplicació de les disposicions aranzelàries sobre meritació de drets en qualsevol actuació professional per compte d'altri.
  
Article 31. Infraccions greus
  
Són infraccions greus:
  
a) L'incompliment greu de les normes estatutàries o dels acords adoptats pels òrgans col·legials en l'àmbit de la seua competència, així com el reiterat incompliment de l'obligació d'atendre les càrregues col·legials previstes en els Estatuts, llevat que constituesca infracció de major gravetat.
  
b) La falta de respecte, per acció o omissió, als components de la junta de govern d'un col·legi o dels consells generals i de comunitat autònoma.
  
c) Els actes de desconsideració manifesta cap als companys, en l'exercici de l'activitat professional.
  
d) La competència deslleial, quan així la declare l'òrgan competent, i la infracció del que disposa la normativa aplicable sobre publicitat, quan no constituesca infracció molt greu.
  
e) Els actes i omissions descrits en els paràgrafs a), b), c), d), i i) de l'article anterior, quan no tingueren entitat suficient per a ser considerats com a molt greus.
  
Article 32. Infraccions lleus
  
Són infraccions lleus:
  
a) La falta de respecte als membres de la junta de govern d'un col·legi o dels consells generals i de comunitat autònoma, en l'exercici de les seues funcions, quan no constituesca infracció molt greu o greu.
  
b) La negligència en el compliment de les normes estatutàries.
  
c) Les infraccions lleus dels deures que la professió imposa.
  
Article 33. Classes de sancions
  
1. Les sancions que poden imposar-se per infraccions molt greus, seran les següents:
  
a) Per a les dels paràgrafs b), c), d), e), f) i g) de l'article 30, suspensió en l'exercici de la procura per un termini superior a sis mesos, sense excedir dos anys.
  
b) Per a les dels paràgrafs a), h), i), j), k) i l) de l'article 30, expulsió del Col·legi.
  
2. Per infraccions greus, podrà imposar-se la sanció de suspensió de l'exercici de la procura per un termini d'un a sis mesos.
  
3. Per infraccions lleus, podran imposar-se les sancions següents:
  
a) Amonestació verbal.
  
b) Advertència per escrit.
  
c) Multa de 100 a 1.500 euros.
  
Article 34. Graduació de les sancions
  
Per a la graduació de les sancions es ponderaran en tots els casos les circumstàncies objectives del fet i les subjectives del seu autor, i es moderarà o s'agreujarà la responsabilitat d'aquest, segons la concurrència de les esmentades circumstàncies.
  
Article 35. Dels membres de Junta de Govern i del Consell Valencià
  
L'exercici de la potestat disciplinària, respecte dels membres de les juntes de Govern de cada col·legi, i dels membres del Consell Valencià, corresponen al Consell.
  
L'òrgan competent per a l'exercici de la potestat sancionadora serà el Ple del Consell. El Ple exercirà l'esmentada potestat disciplinària i el regiran les normes previstes en l'article anterior, d'acord amb el procediment sancionador previst en la legislació administrativa comuna i el seu reglament sancionador.
  
Article 36. Del recurs d'alçada
  
Contra les sancions imposades pels col·legis podrà interposar l'interessat recurs d'alçada, en la forma i els terminis previstos en aquests Estatuts, i la resolució de tal recurs esgotarà la via administrativa.
  
Article 37. Execució de les sancions
  
1. Les sancions disciplinàries s'executaran una vegada que siguen ferms. Podran ser fetes públiques quan guanyen fermesa.
  
2. Les sancions que consistesquen en la suspensió de l'exercici de la professió o en l'expulsió d'un col·legi, tindran efectes en l'àmbit de tots els col·legis de Procuradors d'Espanya, i amb aquesta finalitat hauran de ser comunicades al Consell General de Procuradors dels Tribunals, perquè aquest les trasllade als consells de col·legis de comunitat autònoma i als altres col·legis, que s'abstindran d'incorporar al sancionat mentre no desaparega la sanció.
  
Article 38. Extinció de la responsabilitat
  
1. La responsabilitat disciplinària dels col·legiats s'extingeix pel compliment de la sanció, la defunció del col·legiat, la prescripció de la falta i la prescripció de la sanció.
  
2. La baixa al Col·legi no extingeix la responsabilitat disciplinària contreta durant el període d'alta, sinó que es conclourà el procediment disciplinari i la sanció quedarà en suspens, per a ser complida, si el col·legiat causa novament alta en un col·legi.
  
Article 39. Prescripció de les infraccions
  
1. Les infraccions molt greus prescriuran als tres anys; les greus, als dos anys, i les lleus, a l'any.
  
2. El termini de prescripció començarà a comptar-se des que la infracció s'haguera comés.
  
3. La prescripció s'interromprà per la notificació al col·legiat afectat de l'acord d'incoació d'informació prèvia a l'obertura de l'expedient disciplinari, i es reprendrà el còmput del termini de prescripció si en els tres mesos següents no s'incoa expedient disciplinari, o aquest roman paralitzat durant mes de sis mesos, per causa no imputable a l'interessat.
  
Article 40. Prescripció de les sancions
  
1. Les sancions imposades per infraccions molt greus prescriuran als tres anys; les imposades per infraccions greus, als dos anys, i les imposades per infraccions lleus, a l'any.
  
2. El termini de prescripció de la sanció, per falta d'execució d'aquesta, començarà a comptar de l'endemà a aquell en què haja quedat ferma la resolució sancionadora.
  
3. El termini de prescripció de la sanció, quan el sancionat trenque el seu compliment, començarà a comptar des de la data del trencament.
  
Article 41. Anotació de les sancions: caducitat
  
L'anotació de les sancions en l'expedient personal del col·legiat es cancel·larà sempre que no haguera incorregut en nova responsabilitat disciplinària, quan hagen transcorregut els terminis següents: sis mesos, en cas de sancions d'amonestació verbal, advertència per escrit o multa; un any, en cas de sanció de suspensió no superior a sis mesos; tres anys, en cas de sanció de suspensió superior a sis mesos.
  
Article 42. Rehabilitació
  
El termini de caducitat es comptarà a partir del dia següent a aquell en què haguera quedat complida la sanció. La cancel·lació de l'anotació, una vegada complits els terminis, podrà fer-se d'ofici o a petició dels sancionats.
  
Article 43. De la comunicació al Consell
  
La junta de govern de cada col·legi remetrà al Consell Autonòmic certificat dels expedients d'anotació i rehabilitació que conega.
  
TÍTOL QUART
  
INCOMPLIMENT DE PAGAMENT
  
DE LES OBLIGACIONS COL·LEGIALS
  
Article 44. De l'incompliment de pagament de les obligacions col·legials
  
La falta de pagament de les quotes ordinàries i extraordinàries, tindrà com a conseqüència la suspensió de la condició de col·legiat, que podrà deixar-se sense efecte una vegada ateses la totalitat de les càrregues impagades, de conformitat amb el que disposa l'article 20 de l'Estatut General dels Procuradors dels Tribunals d'Espanya, i això amb independència de les responsabilitats disciplinàries que aquest incompliment poguera generar.
  
TÍTOL CINQUÉ
  
 RÈGIM ECONÒMIC
  
Article 45. Dels recursos financers del Consell Valencià de Procuradors
  
Els recursos econòmics del Consell seran els següents:
  
a.) Els procedents de les quotes aprovades pel Ple.
  
b.) El producte de certificats, dictàmens o impresos de caràcter professional que puguen establir-se.
  
c.) Els preus que puga percebre com a contraprestació pels serveis que preste.
  
d.) Els interessos i rendes procedents del seu patrimoni.
  
e.) Subvencions que perceba de persones, institucions i organismes públics i privats.
  
f.) Qualsevol altre mitjà de finançament que es cree.
  
Article 46. Del control econòmic i financer del Consell Valencià de Procuradors
  
Prèviament a l'aprovació dels comptes anuals, el Consell els sotmetrà a professional o empresa auditora independent, si és el cas.
  
Article 47. Dels pressupostos i rendició de comptes del Consell Valencià de Procuradors
  
Els pressupostos d'ingressos i despeses del Consell Valencià per a l'exercici econòmic consecutiu, hauran d'aprovar-se dins d'últim trimestre de l'exercici econòmic anterior. I els comptes d'ingressos i despeses hauran de presentar-se i aprovar-se, dins del primer trimestre de cada exercici econòmic següent a què s'hagen produït els esmentats comptes. Entenent per exercici econòmic un any natural, de gener a desembre.
  
DISPOSICIÓ DEROGATÒRIA
  
Única
  
Queda derogat l'Estatut del Consell Valencià de Col·legis de Procuradors visat per resolució de la Secretaria General de la Conselleria de Justícia i Administracions Públiques, de data 29.9.1999, i totes aquelles normes del mateix rang o d'un rang inferior que s'oposen al que estableix aquest Estatut.
  
DISPOSICIONS TRANSITÒRIES
  
Primera
  
A la data d'entrada en vigor d'aquests Estatuts cessaran tots els òrgans unipersonals del Consell Valencià de Col·legis de Procuradors, i continuaran en funcions fins a la sessió constitutiva que haurà de celebrar-se en el termini d'un mes, des de la publicació en el DOGV.
  
Segona
  
Tots els procediment i recursos en tràmit a l'entrada en vigor d'aquests Estatuts els regirà la normativa anterior.
  
DISPOSICIÓ FINAL
  
Única